b"\n_START_ARTICLE_\nAbrasza Blum\n_START_SECTION_\nPrimers anys i activisme\n_START_PARAGRAPH_\nVa estudiar a l'escola jueva reformista H\xc3\xa9der de V\xc3\xadlnius, on va con\xc3\xa8ixer la seva dona Luba. Van tenir dos fills. Blum va estudiar enginyeria estructural en una escola t\xc3\xa8cnica a Gant. Cap al 1929 va traslladar-se a Vars\xc3\xb2via. Inicialment va pert\xc3\xa0nyer a una organitzaci\xc3\xb3 de la joventut comunista, per\xc3\xb2 despr\xc3\xa9s va ser membre actiu del Bund, tamb\xc3\xa9 de la seva branca juvenil, el Cukunft. El 1930 va ser un dels directors del diari del partit. Va organitzar escoles jueves seculars per al Bund.\n_START_SECTION_\nInvasi\xc3\xb3 alemanya de Pol\xc3\xb2nia\n_START_PARAGRAPH_\nDurant la invasi\xc3\xb3 de Pol\xc3\xb2nia per l'Alemanya Nazi el setembre 1939, va participar en la defensa de Vars\xc3\xb2via. Juntament amb el dirigent del Bund, Szmul Zygielbojm, i amb el suport de l'alcalde Stefan Starzy\xc5\x84squ\xc3\xad, va ajudar a organitzar destacaments de jueus que defensaven la capital polonesa contra l\xe2\x80\x99assalt alemany. Juntament amb altres activistes del Bund, Blum va continuar editant el diari del partit, Folkszajtung, maldant perqu\xc3\xa8 no deix\xc3\xa9s de publicar-se durant el setge. Quan va comen\xc3\xa7ar l'ocupaci\xc3\xb3 de Vars\xc3\xb2via, la major part de la direcci\xc3\xb3 general del Bund es va veure obligada a evacuar la ciutat car podien ser reconeguts pels alemanys, fet que va comportar que la direcci\xc3\xb3 local del partit fos presa pels membres m\xc3\xa9s joves, molts d'ells del Cukunft. A Blum, com que n'era el l\xc3\xadder, se li ha garantir la superviv\xc3\xa8ncia durant aquest dif\xc3\xadcil moment.\n_START_SECTION_\nLa revolta i la mort\n_START_PARAGRAPH_\nDespr\xc3\xa9s de la capitulaci\xc3\xb3 de Pol\xc3\xb2nia i de la presa de Vars\xc3\xb2via per part de les forces alemanyes, es va veure obligat a entrar al Gueto de Vars\xc3\xb2via. Des de finals de novembre de 1942 va formar part de la Comissi\xc3\xb3 Coordinadora del Bund del Consell Nacional Jueu. Juntament amb Maurycy Orzech, va ser un dels representants del Bund en les negociacions amb el Bloc Antifeixista (una alian\xc3\xa7a entre els partits jueus polonesos d'esquerra comunista i socialista)._NEWLINE_Va ser considerat per a molts bundistes i altres militants d'esquerres, incl\xc3\xb2s Marek Edelman per a qui Blum era un \xc2\xabl\xc3\xadder espiritual\xc2\xbb, com un dels principals intel\xc2\xb7lectuals del Bloc Antifeixista. Entre 1942 i 1943 va treballar en una f\xc3\xa0brica de pinzells al carrer Franciszkanska. Va ser el representant del Bund al gabinet pol\xc3\xadtic de la \xc5\xbbydowska Organizacja Bojowa._NEWLINE_Va prendre part activa en la Revolta del Gueto de Vars\xc3\xb2via. Es va escapar de la liquidaci\xc3\xb3 final del gueto pels alemanys a trav\xc3\xa9s de les clavegueres. Primer es va amagar a l'apartament privat d'Eugenia Wasowska-Leszczynska al carrer \xc5\xbburawia i despr\xc3\xa9s a l'apartament de W\xc5\x82adys\xc5\x82awa Kowalska-Meed. Va ser descobert per l'encarregat de l\xe2\x80\x99edifici que va informar a la Gestapo (l'encarregat va ser condemnat a mort  per l'Armia Krajowa a causa d'aquesta delaci\xc3\xb3). Blum va intentar escapar per la finestra amb una corda feta de llen\xc3\xa7ols, per\xc3\xb2 es va trencar les cames en caure del tercer pis i va ser capturat i assassinat per la Gestapo.\n_START_SECTION_\nFamiliar i llegat\n_START_PARAGRAPH_\nLa seva dona, Luba Blum-Bielicka, va ser directora d'una escola d'infermeria al Gueto de Vars\xc3\xb2via. Juntament amb els seus fills, va sobreviure a l'ocupaci\xc3\xb3 alemanya de Pol\xc3\xb2nia i a l'Holocaust. Despr\xc3\xa9s de la guerra, va ser la directora de l'orfenat d'Otwock i fins el 1949 la directora de l'Escola d'Infermeria n\xc3\xbam. 3 a Vars\xc3\xb2via. La seva tomba simb\xc3\xb2lica \xc3\xa9s localitzada al carrer principal del Cementiri jueu del carrer Okopowa."